Bilerne er overalt. Fra morgen til aften, større og større og stadig mere pralende at se på. Folk rejser verden rundt: Bali, Thailand, Vestindien, Kina, Oceanien, New Zealand, Australien og Sydamerika. Destinationer, som for en to-tre årtier siden var uopnåelige for de fleste, besøges i dag af titusindvis, måske hundredtusindvis, af danskere.

Gourmetrestauranter og madsteder skyder op som paddehatte, mængden af luksusvarer i supermarkederne øges, der købes tøj, smykker og parfume som aldrig før. Kostbare årgangsvine og øl fra hele verden konsumeres i svimlende mængder; madspildet er enormt, mere end hundredtusind tons om året, meddeles det.

Der er kort sagt ingen smalle steder i Danmark, undtagen når det kommer til sociale ydelser som kontanthjælp, arbejdsløshedsunderstøttelse, penge til flygtninge og den slags ting. Dér stopper festen! De foregående år har været en ubrudt kæde af nedskæringer, og det bliver ved.